ДО
Г-ЖА ЦЕЦКА ЦАЧЕВА
ПРЕДСЕДАТЕЛ
НА 43-ТО НАРОДНО СЪБРАНИЕ

УВАЖАЕМА ГОСПОЖО ПРЕДСЕДАТЕЛ,
На основание чл. 87, ал. 1 от Конституцията на Република България и чл. 73, ал. 1 от Правилника за организацията и дейността на Народното събрание внасяме Законопроект за изменение и допълнение на Изборния кодекс. 
Молим, законопроектът да бъде представен за разглеждане и гласуване съгласно установения ред.

Вносители:
Проект !

РЕПУБЛИКА БЪЛГАРИЯ 
ЧЕТИРИДЕСЕТ И ТРЕТО НАРОДНО СЪБРАНИЕ
____________________________________________________

З А К О Н
за изменение и допълнение на Изборния кодекс
(Обн., ДВ, бр. 19 от 5.03.2014 г., в сила от 5.03.2014 г., изм., бр. 35 от 22.04.2014 г., в сила от 22.04.2014 г., бр. 53 от 27.06.2014 г., бр. 98 от 28.11.2014 г., в сила от 28.11.2014 г., бр. 79 от 13.10.2015 г., в сила от 1.11.2015 г., бр. 39 от 2016 г.)

§ 1. В Чл. 3, ал. 1, изречение второ се изменя така: “Гласуването задължително се извършва лично и представлява изпълнение на обществен дълг на гражданите, които имат право да избират.”

§ 2. В чл. 5 се създават изречения второ, трето и четвърто: „Произвеждането на избор и гласуване по национален референдум се насрочват в два отделни последователни неработни дни за цялата страна. По изключение избор и национален референдум могат да се насрочат и да се проведат и в един и същ неработен ден. Не се допуска произвеждане на избор и гласуване по национален референдум в един и същ ден когато едновременно се провеждат повече от един вид избори или повече от един национален референдум.”

§ 3. В чл. 16, ал. 2, изречение трето се изменя така: “В заявлението избирателят посочва пощенски или електронен адрес или телефон за контакт, на който да бъде уведомен за резултата от проверката по чл. 17, ал. 3.”

§ 4. В чл. 18 се правят следните изменения и допълнения:
1. Ал. 1 се изменя така:
„(1) Подготовката и организирането на изборите се осъществяват от избирателните комисии, с участието на органите на изпълнителната власт и другите институции, в съответствие с правомощията им по този кодекс. Органите на изпълнителната власт и другите институции подпомагат избирателните комисии, като са длъжни да изпълняват техните решения по организационно-техническата подготовка, организирането и обезпечаването на изборите, включително и при осигуряването на изборните книжа и други материали. Органите на изпълнителната власт определят конкретни длъжностни лица, които пряко отговарят за обезпечаването на работата на избирателните комисии с необходимата техника и консумативи. Министерският съвет и/или определени от него министри координират дейността на органите на изпълнителната власт във връзка с материално-техническото осигуряване на изборите.“

2. Създава се нова ал. 2:
“(2) Осигуряването на хартиените бюлетини, машинното гласуване в избирателните секции и свързаните с тях дейности се възлага и контролира от Централната избирателна комисия.”

3. Сегашните ал. 2 - 5 стават съответно ал. 3 - 6.

§ 5. В чл. 43, ал. 1, изречение първо, думите „допуснати спрямо него“ и запетаята след тях – отпадат. 

§ 6. В Чл. 204, ал. 3 се създава изречение второ: “Данни за избирателната активност могат да се оповестяват свободно през целия изборен ден.”

§ 7. В Глава четиринадесета, раздел VII се създава чл. 230а:
“Задължение за оповестяване на данните за избирателната активност
Чл. 230а. В хода на изборния ден избирателните комисии са длъжни периодично да оповестяват данните за избирателната активност, по ред определен от Централната избирателна комисия. След приключване на гласуването, но не по-късно от 22,00 ч. българско време, Централната избирателна комисия обявява данните за избирателната активност в страната и извън нея.”

§ 8. В Част Трета се създава чл. 494а:
„Нарушения на задължения по осигуряване на изборите и обезпечаване с техника и консумативи
Чл. 494а. Орган на власт или длъжностно лице по чл. 18, ал. 1, изр. трето, което не изпълни задължение по този кодекс, включително и по организационно-техническото осигуряване на изборите и обезпечаване на избирателните комисии с техника и консумативи, се наказва с глоба от 500 до 3000 лв. Наказанията на областните управители и на министрите се налагат от Централната избирателна комисия.”

Преходни разпоредби
§ 9. В Закона за изменение и допълнение на Изборния кодекс (обн. ДВ, бр. 39 от 2016 г.), в пр.закл.разп. § 145 - се отменя.

§ 10. В Закона за административно-териториалното устройство на Република България (обн., ДВ, бр. 63 от 1995 г.; Решение № 8 от 1996 г. на Конституционния съд на РБ - бр. 51 от 1996 г.; изм., бр. 27, 33 и 154 от 1998 г., бр. 10 и 69 от 1999 г., бр. 57 от 2000 г., бр. 67 и 80 от 2003 г., бр. 46 от 2005 г., бр. 63 от 2007 г., бр. 36 от 2008 г., бр. 9 и 95 от 2011 г., бр. 66 от 2013 г. и бр. 19, 98 и 107 от 2014 г., бр. 39 от 2016 г.) в чл. 16, т. 1 числото „400” се заменя с „100”.

Вносители:

М О Т И В И
към Законопроекта за изменение и допълнение на Изборния кодекс
	
С предлагания законопроект, макар и ограничен в своето нормативно съдържание - с оглед постигане на по-голяма бързина на законодателната процедура, се цели да се подобри и поправи законовата регламентация за провеждането на изборите. Приетите наскоро промени в Изборния кодекс получиха широк, но противоречив обществен, политически и институционален отзвук, и създадоха преобладаваща нагласа за допуснати съществени недостатъци и противоречия в нормативната уредба за изборите. При това, тези “нормативни дефекти” се очаква да предизвикат съществени проблеми при провеждането на бъдещи избори, включително и на предстоящите президентски избори в края на тази година. 
Наред с основателните упреци за приети неконституционносъобразни законодателни решения, измененията на Изборния кодекс не ограничават проявените негативни практики за манипулации на изборния процес, с което се поставя под съмнение свободата на волеизявление на избирателите и самите демократични начала на държавността. Това налага повторно допълнително изменение на Изборния кодекс, в максимално спешен порядък, за да се отстранят - доколкото това е възможно след последните изменения, най-съществените нормативни грешки.
Предлаганият законопроект е насочен към преуреждане на принципни регулации за произвеждането на избори като: задължителното гласуване; съвместяването на избори и гласуване по национален референдум; организацията и подготовката на изборите и разпределение на отговорностите и задълженията между избирателните комисии и органите на изпълнителната власт; законодателно закрепване и уреждане на публичността на данните за активността на избирателите в изборния ден (установена положителна практика в работата на ЦИК, която следва да намери своята регулация в Изборния кодекс); пряк избор на кмет на населени места и др.
Горепосочените законови промени ще подобрят съществуващата регулация, като се елиминират някои принципни предпоставки за недемократично провеждане на избори. Предлаганите промени са в посока на допълнително законово гарантиране на свободата на волеизявление на избирателите и честността на изборите, което е константно изискване на съвременната демокрация.

Вносители: